Klagte teen Zindzi Mandela by Menseregtekommissie ingedienZindzi Mandela (Foto: Twitter) Die burgerregtegroep AfriForum het ŉ klagte van haatspraak teen Zindzi Mandela, Suid-Afrika se ambassadeur in Denemarke, by die Menseregtekommissie (MRK) ingedien. Mandela was verlede maand in die pekel nadat sy haar op Twitter uitgelaat het oor grondhervorming en onder meer na wit mense verwys het as lafaards en “stelende verkragter-afstammelinge” van Jan van Riebeeck. Die twiets het ŉ herrie op sosiale media veroorsaak. Die minister van buitelandse sake, Naledi Pandor, het Mandela ná die twiets op die vingers getik en aan haar gesê dat sy haar altyd as diplomaat moet gedra. Alana Bailey, adjunk- uitvoerende hoof van AfriForum verantwoordelik vir internasionale skakeling, het gesê Pandor is ná die voorval gevra om die ambassadeur terug te roep en af te dank. Die departement het in ŉ ondersoek ook vasgestel dat Mandela wél vir die twiets verantwoordelik was. Bailey het gesê dit blyk nou dat Mandela se dienstermyn voorlopig tot Desember 2019 verleng is en dat die departement geen verdere stappe teen haar gaan doen nie. Alana Bailey, AfriForum se adjunk- uitvoerende hoof van internasionale skakeling. )Foto: Reint Dykema) Bailey het gesê in die lig hiervan het AfriForum besluit om met ’n klagte by die MRK voort te gaan. “Haar verweer – dat sy geregtig is op haar persoonlike opinie – toon ŉ algehele gebrek aan insig in haar verantwoordelikheid in haar pos om die beeld van Suid-Afrika te bevorder en alle Suid-Afrikaners sonder vooroordeel te dien. Dit strook ook glad nie met die Suid-Afrikaanse Grondwet wat onomwonde verklaar dat die land aan almal behoort nie. “Sy moet vir haar optrede verantwoordbaar gehou word en AfriForum versoek die MRK om in hierdie verband ondersoek in te stel en op te tree,” het Bailey gesê.